34 vas vir dronkbestuur, 25 vas vir spoedArgieffoto: Departement van verkeersveiligheid Terwyl duisende motoriste die naweek die land se paaie deurkruis het na en van hul Paasnaweekbestemmings, het wetstoepassers met mening toegeslaan op jaagduiwels en ander padoortreders. In Ekurhuleni aan die Gautengse Oos-Rand is 34 bestuurders tussen Donderdagaand en Sondagoggend vir dronkbestuur in hegtenis geneem. Hoofsupt. Wilfred Kgasago, woordvoerder van die Ekurhuleni Metropolisie (EMPD), sê 11 mense is Donderdag en Vrydag in Tsakane vir dronk bestuur in hegtenis geneem, nog 20 is Saterdag in Daveyton vasgetrek en nog drie motoriste onder die invloed van alkohol is Sondagoggend in KwaThema in hegtenis geneem. “Daar is ook twee verdagtes in Putfontein in Benoni in hegtenis geneem nadat vervalste geldnote in hul besit gevind is, nog een is in Daveyton in hegtenis geneem vir die besit van ŉ ongelisensieerde vuurwapen en nog ŉ verdagte is vasgetrek in verband met gewapende roof,” sê Kgasago. Boonop is nóg 25 spoedoortreders tussen Vrydag en Sondag in Ekurhuleni in hegtenis geneem. Volgens Kgasago is sewe bestuurders, tussen 21 en 56 jaar oud, Vrydag op die N12-Oos in hegtenis geneem nadat hulle tussen 161 km/h en 198 km/h in dié 120 km/h-sone gery het. “Al sewe motoriste is mans, insluitend ŉ pastoor wat beweer het hy is laat vir ŉ kerkdiens,” sê Kgasago. Die sewe is by die Alberton-polisiestasie aangehou, maar is almal later op borgtog van R1 000 elk vrygelaat. Saterdag is nog twee jaagduiwels op die N12-Oos by die Atlas-afrit in hegtenis geneem, en later die middag nog vyf motoriste op die R21-Suid. Sondag is vyf bestuurders op die N3 tussen die Geldenhuys-wisselaar en Rand Lughawe-afrit in hegtenis geneem en nog ses spoedvrate op die N12-Wes. “Een van dié was ŉ motorfietsryer wat ŉ skrikwekkende 229 km/h in ŉ 120 km/h-sone gery het,” sê Kgasago. Al die verdagtes sal binnekort in die hof verskyn.